Fra Anker

til Anders

I april blev Danmarks gældsunderskud til udlandet afviklet, og dansk økonomi er i dag blandt verdens allerstærkeste. Men tilbage i 70’erne var økonomien præget af store underskud på betalingsbalancen og en eksplosivt voksende udlandsgæld. Den socialdemokratiske finansminister, Knud Heinesen, udtalte i 1979, at vi havde ”kurs mod afgrunden”. Historikeren Lars Hovbakke Sørensen fortæller her om udviklingen fra Anker Jørgensen til Anders Fogh Rasmussen

Af Lars Hovbakke Sørensen,

historiker, ph.d., Aarhus Universitet

Man kan takke en række borgerlige regeringer for, at Danmark i 80’erne ikke gik bankerot. Med fornuftige tiltag fik man vendt skuden og lagt grunden til den sunde økonomi, som i dag hører til blandt verdens allerstærkeste. I 1972 var betalingsbalance underskuddet på 0,4 mia. kr. Blot syv år senere – i 1979 – var underskuddet steget til 15 mia. kr., og udlandsgælden var i samme periode blevet mere end firedoblet. Vanskelighederne skyldtes to ting. Den ene var den økonomiske krise, som skyllede ind over

hele Vesteuropa i disse år. Men den anden var Anker Jørgensen og hans regeringers manglende politiske vilje og mod til at gøre op med de grundlæggende strukturproblemer, der på dette tidspunkt fandtes på det danske arbejdsmarked og i dansk økonomi.

  Hver gang, der opstod nye problemer, forsøgte man at løse dem ved hjælp af gammeldags metoder. Man devaluerede kronen i håb om, at det ville gavne betalingsbalancen. Men det hjalp kun på kort sigt, og betalingsbalanceunderskuddet voksede snart igen til nye højder. Man gik ud og lånte penge i udlandet for at løse sine øjeblikkelige økonomiske vanskeligheder. Men også dette var en kortsigtet løsning. Resultatet var, at de økonomiske problemer i sidste ende blev endnu større.

Mål for gældsafvikling

Først da de borgerlige regeringer, under Poul Schlüter (K), kom til magten i 1982, begyndte man at rette op på situationen.

Det var i disse regeringer, at Venstres daværende formand, Henning Christophersen, var finansminister 1982-84, Anders Andersen økonomiminister 1982- 1987 og Knud Enggaard økonomiminister 1987-1988. Og det var her, Anders Fogh Rasmussen var skatteminister 1987-1992 og både økonomi- og skatteminister 1990-1992. De borgerlige regeringer reducerede underskuddet på betalingsbalancen, og i 1990 lykkedes det for første gang at vende underskuddet til et overskud på 3,4 mia. Den gunstigere økonomiske udvikling gjorde det muligt at påbegynde en målrettet afvikling af udlandsgælden og statsgælden.

S førte borgerlig politik

Under Nyrups koalitionsregeringer 1993- 2001 med de radikale (og indtil hhv. 1994 og 1996 med Kristeligt Folkeparti og CD) førte man en økonomisk politik, som adskilte sig markant fra den, der blev ført i 1970’erne. Man videreførte ”fastkurspolitikken”, som de borgerlige havde introduceret i 1982. Det vil sige, at man afholdt sig fra at devaluere kronen. Man forsøgte at undgå store underskud på statens budgetter og på betalingsbalancen, og man lancerede målet om at afvikle gælden inden for en bestemt årrække. Målsætningen kender vi i dag som ”2010- planen”. Socialdemokraterne ville gerne vise befolkningen, at også de kunne føre en ansvarlig økonomisk politik. Samtidig var Nyrup meget opmærksom på, at de radikale var skarpe modstandere af en uansvarlig økonomisk politik. Den primære grund til, at de radikale i 1980’erne og begyndelsen af 1990’erne havde støttet de borgerlige regeringer, var jo netop at sikre økonomisk genopretning. Trods den generelt positive økonomiske udvikling under Nyrup-regeringerne, var dette intet at regne mod den store økonomiske succeshistorie, som Anders Fogh Rasmussens regeringer har stået forsiden 2001. Mens betalingsbalanceoverskuddet i Nyrups regeringstid gennemgående lå på et niveau på mellem ca. 5 og 25 mia. kr. på årsbasis (i 1998 var der endda et betalingsbalanceunderskud på 10 mia. kr.), har overskuddet siden regeringsskiftet i 2001 hvert år været på mellem ca. 30 og 50 mia. kr.

Farvel til afgrunden

Gælden er nu bragt helt ud af verden. Den økonomiske vækst er rekordstor, og ledigheden den laveste siden 1979. Dansk økonomi er efter de seneste fire år med VK-regeringen i topform som aldrig før. Regeringen har fastholdt de klare mål, som Marianne Jelved i sin tid fastsatte som økonomiminister. Danmark er i dag længere væk fra afgrunden end nogensinde før. Ja, vi kan ikke engang se den længere. 
